Elgen er tilbage i Nordsjælland

For første gang i næsten 20 år er der observeret en vild elg i Danmark. Naturstyrelsen bekræfter, at der er tale om en cirka to år gammel elgkvie.

En borger observerede torsdag aften en elg på vejen, da vedkommende kørte på Helsingørvej nord for Helsinge. Bilisten tog billeder og et videoklip af dyret, og Naturstyrelsens lokale vildtkonsulent bekræfter, at der er tale om en cirka to år gammel elgkvie.

Der er ikke bekræftet vilde elge i Danmark siden 1999, men der har været flere rygter om elge i Nordsjælland bl.a. i 2001, 2010 og 2012 – primært i området omkring Helsingør. Der har i alle tilfælde været tale om enkeltobservationer og beskrivelser, som kunne tyde på, at der var tale om elg. Efterfølgende har det vist sig, at der i flere tilfælde har været tale om dyr fra den voksende kronvildtbestand i Nordsjælland, som på daværende tidspunkt begyndte at etablere mindre bestande i skovene omkring Helsingør.

Ser du elgen, så kontakt gerne Naturstyrelsens vildtkonsulent Niels Worm, tlf. 23 21 53 14

Fakta: Der har flere gange tidligere været elge i Nordsjælland

1933

I perioden fra 1933 til 1951 levede der en elgko i Gribskov. Det fortælles om denne elg, at den blev så tam at den hver søndag morgen frekventerede bageren ved Gadekæret i Helsinge, hvor den kunne ligge på græsset i en længere periode i håbet om at få en bid morgenbrød af bagerens kunder.

1942

Ung elgtyr svømmer i land i Rungsted og dør året efter.

1946

To elgtyre kommer til Nordsjælland. En skydes i 1946, den anden forsvinder i 1953.

1956

Ung elgtyr forsøger at svømme over sundet fra Helsingborg, den opgiver halvvejs og svømmer tilbage til Sverige.

1972

En elgtyr svømmer i land ved Hellebæk, tages i karantæne i Zoo og sendes senere til svensk dyrepark.

1984

Elgtyr kommer til Sjælland. Den dræbes af en bil ved Lynge.

1986

Tre elgtyre svømmer til Marienlyst, Helsingør. To drukner, en fanges og kommer i karantæne i Zoo og sendes til tysk dyrepark.

1999

Elgtyr svømmer i land ved Hornbæk Plantage i juni, og blev observeret et antal gange i Nordsjælland. I det efterfølgende måneder vandrede elgen rundt over en god del af Sjælland og blev bl.a. observeret umiddelbart nord for Vordingborg. Elgen blev påkørt og dræbt af et godstog den 21. maj 2000 på jernbanestrækningen mellem Roskilde og Ringsted.

2018

Elgkvie (-ko) observeret og filmet nord for Helsinge den 14. juni 2018.